
REFERAT
Privind aprobarea

PLANURILOR DE ACŢIUNE PENTRU PREVENIREA ŞI
REDUCEREA ZGOMOTULUI AMBIANT ÎN
MUNICIPIUL TIMIŞOARA 

Zgomotul generat de mijloacele de transport rutier, feroviar şi aerian precum şi de activităţile industriale este prezent şi în municipiul Timişoara şi atentează la confortul, viaţa şi sănătatea locuitorilor.
Parlamentul European şi Consiliul Uniunii Europene a cărei membră este şi ţara noastră, sunt preocupate de obţinerea unui înalt nivel de sănătate şi protecţie a mediului pentru locuitorii tuturor ţărilor Uniunii. Unul dintre obiectivele principale urmărite este protecţia împotriva zgomotului. În „Cartea verde” privind „Politica de viitor privind zgomotul”, publicată în 1996, Comisia Europeană a numit zgomotul ambiental drept una dintre problemele principale de mediu din Europa. De asemenea, Parlamentul European şi Consiliul Europei au adoptat Directiva 2002/49/EC în 25 iunie 2002, a cărei principală sarcină este aceea de a crea o bază comună pentru toate statele Uniunii Europene, pentru administrarea urbană a zgomotului ambiental.
Harta strategică de zgomot şi în consecinţă planurile de acţiune pentru prevenirea şi reducerea zgomotului ambiant conform Directivei 2002/49/EC a Parlamentului European şi a Consiliului Europei trebuie revizuită la fiecare cinci ani. In acest sens a fost realizată harta strategică de zgomot a municipiului Timişoara de către firma Enviro Consult Bucureşti. Pe baza datelor rezultate din harta strategică de zgomot întocmită de firma Enviro Consult Bucureşti au fost întocmite Planurile de acţiune pentru prevenirea şi reducerea zgomotului ambiant în municipiul Timişoara, acestea constituind obiectul raportului elaborat de colectivul de cercetare al Laboratorului de Acustică şi Vibraţii din Universitatea „Politehnica din Timişoara. Planurile de acţiune înseamnă planuri proiectate pentru administrarea emisiilor de zgomot şi efectele acestuia, inclusiv reducerea zgomotului, dacă este necesar. Proiectul privind Planurile de acţiune pentru prevenirea şi reducerea zgomotului ambiant în Municipiul Timişoara a fost realizat în urma încheierii contractului de prestări servicii cu nr. 78 din 15.07.2013 dintre Municipiul Timişoara şi Universitatea Politehnica din Timişoara.
Conform prevederilor Hotărârii de Guvern nr.321/14.04.2005, republicată, prin care s-a transpus în legislaţia românească Directiva nr.2002/49/EC (European Noise Directive-END), administraţia publică locală are obligaţia evaluării şi gestionării zgomotului ambiental la care este supusă populaţia. În acest sens, autorităţile administraţiei publice locale elaborează hărţile de zgomot şi în consecinţă planurile de acţiune pentru prevenirea şi reducerea zgomotului ambiant pentru aglomerările aflate în subordinea lor.



Planurile de acţiune pentru prevenirea şi reducerea zgomotului ambiant, se aprobă prin hotărâri ale consiliilor locale. Hărţile strategice de zgomot şi planurile de acţiune aferente acestora, se reactualizează şi se revizuiesc, după caz, cel puţin o data la 5 ani.
Intocmirea planurilor de acţiune privind diminuarea zgomotului presupune atingerea obiectivelor ce se vor regăsi în Anexa care face parte integrantă din Hotărâre.
                                                                                                        
Având în vedere cele expuse mai sus


PROPUNEM:

Emiterea unei Hotărâri de Consiliu Local prin care să se aprobe Planurile de acţiune pentru prevenirea şi reducerea zgomotului ambiant în municipiul Timişoara, conform Anexei care va face parte integrantă din Hotărâre.

